তথ্যবিবরণী নম্বর : ৩৮৮২

মুজিববর্ষে ফুটবলে থাকবে নানা চমক

মির্জাপুর (টাঙ্গাইল), ২৫ আশি^ন (১০ অক্টোবর) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, ফুটবল বাংলাদেশের সবচেয়ে জনপ্রিয় খেলা। আর তাই মুজিববর্ষকে রাঙাতে ফুটবলে থাকবে নানা রকম চমক।

প্রতিমন্ত্রী আজ টাঙ্গাইলের মির্জাপুরে শেখ রাসেল মিনি স্টেডিয়ামে ‘বীর মুক্তিযোদ্ধা আলহাজ্ব মোঃ একাব্বর হোসেন গোল্ডকাপ ফুটবল টুর্নামেন্ট ২০১৯’ এর ফাইনাল খেলা ও পুরস্কার বিতরণী অনুষ্ঠানে প্রধান অতিথির বক্তৃতায় একথা বলেন। সড়ক পরিবহন ও সেতু মন্ত্রণালয় সম্পর্কিত সংসদীয় স্থায়ী কমিটির সভাপতি আলহাজ মোঃ একাব্বর হোসেনের পৃষ্ঠপোষকতায় এ টুর্নামেন্ট আয়োজন করা হয়। অনুষ্ঠানে বিশেষ অতিথি হিসেবে উপস্থিত ছিলেন টাঙ্গাইল জেলা আওয়ামী লীগের সাধারণ সম্পাদক এড. জোয়াহেরুল ইসলাম এমপি এবং সংসদ সদস্য মোঃ ছানোয়ার হোসেন।

প্রতিমন্ত্রী বলেন, বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে মুজিববর্ষে ক্রীড়ায় থাকবে নানান আয়োজন। আগামী নভেম্বরের ১৮ তারিখ আর্জেন্টিনা-প্যারাগুয়ে ঢাকায় প্রীতি ফুটবল ম্যাচ খেলবে। এ ছাড়া আগামী বছর আর্জেন্টিনা ও ব্রাজিলকে বাংলাদেশে আনার কথাও চলছে। ব্রাজিলের পেলেও আসতে পারে বাংলাদেশে। মুজিববর্ষে বার্সেলোনা-রিয়াল মাদ্রিদের মতো ক্লাবগুলোকেও আনার পরিকল্পনা আছে যুব ও ক্রীড়া মন্ত্রণালয়ের।

স্টেডিয়ামে প্রচুর দর্শক দেখে প্রতিমন্ত্রী মির্জাপুরের শেখ রাসেল মিনি স্টেডিয়াম সংস্কার করে পূর্ণ স্টেডিয়ামে রূপ দেওয়ার আশ্বাস দেন।

#

আরিফ/মাহমুদ/ইসরাত/সঞ্জীব/জয়নুল/২০১৯/১৯৩০ ঘণ্টা

তথ্যবিবরণী নম্বর : ৩৮৮১

**প্রকল্পে স্বচ্ছতা ও জবাবদিহি নিশ্চিতে গৃহায়ন ও গণপূর্ত মন্ত্রণালয়ের পরিপত্র জারি**

ঢাকা, ২৫ আশি^ন (১০ অক্টোবর) :

আওতাধীন সংস্থাগুলোর প্রকল্প প্রণয়ন ও বাস্তবায়নের ক্ষেত্রে স্বচ্ছতা ও জবাবদিহি নিশ্চিত করতে বিভিন্ন অনুশাসন সংবলিত পরিপত্র জারি করেছে গৃহায়ন ও গণপূর্ত মন্ত্রণালয়। গতকাল এ পরিপত্র জারি করা হয়। পরিপত্রের মাধ্যমে মোট ১৪টি অনুশাসন অনুসরণের জন্য আওতাধীন সংস্থাগুলোকে নির্দেশনা প্রদান করা হয়েছে। অনুশাসনগুলো হলো :

- নতুন প্রকল্প অনুমোদনের ক্ষেত্রে যোগ্যতাসম্পন্ন তৃতীয় পক্ষ দ্বারা বিস্তারিত সম্ভাব্যতা সমীক্ষা অর্থাৎ পরিবেশগত, সামাজিক ও কারিগরি প্রভাব এবং অর্থনৈতিক বিশ্লেষণ-সহ আনুষঙ্গিক কার্যক্রম আবশ্যিকভাবে সম্পন্ন করতে

হবে। এ সংক্রান্ত প্রয়োজনীয় দলিলাদি সংযুক্তপূর্বক ডিপিপি মন্ত্রণালয়ে প্রেরণ করতে হবে;

- স্থাপনা নির্মাণ সংক্রান্ত প্রকল্পসমূহের ক্ষেত্রে কারিগরি পরীক্ষা যেমন: মৃত্তিকা পরীক্ষা, সাইট নির্বাচন সংক্রান্ত তথ্যাদি ডিপিপিতে সংযুক্ত করতে হবে;

- বিশেষ কারণ ছাড়া চলমান প্রকল্পের ব্যয়, মেয়াদ বৃদ্ধি, আন্তঃঅঙ্গ সমন্বয় এবং প্রকল্প সংশোধন করা যাবে না। জরুরি প্রয়োজন হলে মন্ত্রণালয়ের একজন দায়িত্ববান কর্মকর্তা কর্তৃক সরেজমিন প্রকল্প এলাকা পরিদর্শনপূর্বক

প্রয়োজনীয় ব্যবস্থা গ্রহণ করা হবে;

- প্রকল্পের ড্রয়িং ও ডিজাইন চূড়ান্ত করে মোট ব্যয় প্রাক্কলনের পর প্রকল্প অনুমোদনের জন্য প্রক্রিয়াকরণ করতে হবে। তার পূর্বে কোন অবস্থাতেই ডিপিপি মন্ত্রণালয়ে প্রেরণ করা যাবে না;

- প্রকল্পের আইটেমের পরিমাণ এবং আইটেম অনুযায়ী প্রাক্কলিত ব্যয়ের সঠিকতা ও যথার্থতা সংস্থা প্রধান এবং সংস্থা প্রধান কর্তৃক মনোনীত ঊর্ধ্বতন একজন কর্মকর্তা কর্তৃক যৌথভাবে প্রত্যয়িত হতে হবে। প্রাক্কলনের সাথে রেইট সিডিউল/বাজার মূল্যের অসামাঞ্জস্যতা থাকলে সংস্থা প্রধান কর্তৃক মনোনীত কর্মকর্তা ব্যক্তিগতভাবে দায়ী

থাকবেন এবং তার বিরুদ্ধে বিভাগীয় ব্যবস্থা গ্রহণ করা যেতে পারে;

- ভেরিয়েশন, পুনঃকার্যাদেশ, অতিরিক্ত কার্যাদেশ-সহ এ ধরনের সকল কার্যক্রম নিরুৎসাহিত করতে হবে। ক্ষেত্র বিশেষে যৌক্তিক কারণে গুরুত্বপূর্ণ প্রকল্পের ভেরিয়েশন, পুনঃকার্যাদেশ, অতিরিক্ত কার্যাদেশ প্রদানের ক্ষেত্রে পিপিআর ৭৭, ৭৮, ৭৯ ধারা যথাযথভাবে প্রতিপালন করতে হবে এবং এ সংশ্লিষ্ট প্রস্তাবে প্রত্যয়ন সংযুক্ত থাকা বাধ্যতামূলক;

- বিদ্যমান বিধি-বিধানঅনুসারে গঠিত অধিদপ্তর/সংস্থার পণ্য সংশ্লিষ্ট সেবা, কার্য ক্রয় সংক্রান্ত কারিগরি মূল্যায়ন কমিটি নিয়মিতভাবে পুর্নগঠন করতে হবে;

- প্রকল্পের আওতাভুক্ত কাজ/ক্রয়সমূহের চুক্তির মেয়াদ বৃদ্ধির ক্ষেত্রে আবশ্যিকভাবে মন্ত্রণালয়কে অবহিত করতে হবে;

- প্রতিটি প্রকল্পের প্রকল্প পরিচালকগণ সংশ্লিষ্ট প্রকল্প এলাকায় সার্বক্ষণিকভাবে অবস্থান করবেন এবং সংস্থা

প্রধানগণ বিষয়টি নিশ্চিত করবেন;

- সংস্থা প্রধানসহ মন্ত্রণালয় ও অধিদপ্তরের সিনিয়র কর্মকর্তারা নিয়মিতভাবে প্রকল্প এলাকা আনুষ্ঠানিক/অনানুষ্ঠানিক/ আকস্মিকভাবে পরিদর্শন করবেন এবং চিহ্নিত সুনির্দিষ্ট অনিয়মসহ মন্ত্রণালয়/সংস্থায় প্রতিবেদন প্রেরণ করবেন;

- ক্রয়কারী কর্তৃক যোগ্যতাসম্পন্ন সরবরাহকারী বা ঠিকাদারের তালিকা সংরক্ষণ করতে হবে;

- প্রকল্প সাইটে সাইট অর্ডার বুক-সহ প্রকল্প বাস্তবায়ন কাজের সকল নথি/ডকুমেন্ট যথাযথভাবে সংরক্ষণ করতে হবে;

- প্রকল্প সাইটের দৃশ্যমান স্থানে প্রকল্পের সমস্ত তথ্য সংবলিত সাইন বোর্ড স্থাপন করতে হবে এবং

- প্রকল্পের আওতায় নির্মাণাধীন/নির্মিত/নির্মিতব্য স্থাপনা/অবকাঠামোসমূহের উপকরণসমূহের গুণগত মান উপযুক্ত ল্যাবরেটরি কর্তৃক নিয়মিত পরীক্ষা করতে হবে।

#

ইফতেখার/মাহমুদ/সঞ্জীব/জয়নুল/২০১৯/২১২৫ ঘণ্টা

তথ্যবিবরণী নম্বর : ৩৮৮০

**আবরার হত্যা মামলা দ্রুত নিষ্পত্তি করা হবে**

**--- আইনমন্ত্রী**

নোয়াখালী, ২৫ আশি^ন (১০ অক্টোবর) :

আইন, বিচার ও সংসদ বিষয়ক মন্ত্রী আনিসুল হক বলেছেন, বাংলাদেশ প্রকৌশল বিশ্ববিদ্যালয়ের শিক্ষার্থী আবরার ফাহাদ হত্যা মামলা দ্রুত নিষ্পত্তির সকল ব্যবস্থা করা হবে। এই নৃশংস হত্যাকা-ে যেই জড়িত থাকুক না কেন এবং তাদের পরিচয় যা-ই হোক না কেন সকলকে বিচারের আওতায় আনা হবে এবং ন্যায়বিচারের মাধ্যমে এই মামলার বিচার শেষ করা হবে।

মন্ত্রী আজ নোয়াখালীতে ৬০ কোটি ৯২ লাখ টাকা ব্যয়ে নির্মিত দশতলা বিশিষ্ট চিফ জুডিসিয়াল ম্যাজিস্ট্রেট আদালত ভবন উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠান শেষে সাংবাদিকদের প্রশ্নের জবাবে মন্ত্রী বলেন, আদালত প্রাঙ্গণে নিরাপত্তা জোরদার করার জন্য দেশের সকল আদালতে সিসি ক্যামেরা স্থাপন এবং সেগুলো নিয়মিত মনিটরিং করা হবে।

মন্ত্রী বলেন, নোয়াখালীতে যে আদালত ভবন উদ্বোধন করা হলো তা সরকারের চলমান উন্নয়ন প্রক্রিয়ার একটি খ-চিত্র মাত্র। কেবল সিজেএম আদালত ভবন নির্মাণের জন্যই বর্তমান সরকার ২ হাজার ৩৮৮ কোটি টাকার একটি প্রকল্প বাস্তবায়ন করছে এবং এ প্রকল্পের প্রায় ৮৫ শতাংশ কাজ ইতোমধ্যে সম্পন্ন হয়েছে। এ প্রকল্পের আওতায় ইতোমধ্যে জেলায় সিজেএম আদালত ভবন উদ্বোধনও করা হলো। এছাড়া সরকার পূর্বের জেলা জজ আদালত ভবনগুলো ঊর্ধ্বমুখী সম্প্রসারণ প্রকল্প বাস্তবায়ন-সহ আরো অনেক প্রকল্প বাস্তবায়ন করেছে। ফলে বিচার বিভাগের এজলাস সংকট তথা অবকাঠামোগত সমস্যা প্রায় দূর হয়েছে।

নোয়াখালীর জেলা ও দায়রা জজ সালেহ উদ্দিন আহমদের সভাপতিত্বে অনুষ্ঠিত সভায় সংসদ সদস্য একরামুল করিম চৌধুরী ও আয়েশা ফেরদাউস, জাতীয় সংসদের সংরক্ষিত নারী আসনের সদস্য ফরিদা খানম, আইন সচিব মোঃ গোলাম সারওয়ার, যুগ্ম সচিব বিকাশ কুমার সাহা প্রমুখ বক্তৃতা করেন।

#

রেজাউল/মাহমুদ/সঞ্জীব/জয়নুল/২০১৯/১৯৫০ঘণ্টা

তথ্যবিবরণী নম্বর : ৩৮৭৯

**হজ ব্যবস্থাপনা উন্নয়নে ওলামা-মাশায়েখদের সম্পৃক্ত করা হয়েছে**

**-- ধর্ম প্রতিমন্ত্রী**

গোপালগঞ্জ, ২৫ আশ্বিন (১০ অক্টোবর) :

ধর্ম প্রতিমন্ত্রী আলহাজ্ব এডভোকেট শেখ মোঃ আবদুল্লাহ বলেছেন, দেশের শীর্ষ স্থানীয় ৫৮ জন ওলামা-মাশায়েখকে অন্তর্ভুক্ত করে এ বছর প্রথম বারের মতো হজ ওলামা-মাশায়েখ টিম-২০১৯ গঠন করা হয়েছে। এতে বাংলাদেশের হজযাত্রীরা উপকৃত হয়েছেন।

গতকাল ইসলামিক ফাউন্ডেশন গোপালগঞ্জ জেলা কার্যালয় মিলনায়তনে অনুষ্ঠিত সংবর্ধনা অনুষ্ঠানে প্রধান অতিথির বক্তৃতায় প্রতিমন্ত্রী এসব কথা বলেন। বাংলাদেশের হজ ব্যবস্থাপনার ইতিহাসে ২০১৯ সালে সফলতম হজ ব্যবস্থাপনা সম্পন্ন করায় গোপালগঞ্জ জেলার সর্বস্তরের ওলামা-মাশায়েখদের পক্ষ থেকে তাঁকে সংবর্ধনা প্রদান করা হয়।

ধর্ম প্রতিমন্ত্রী বলেন, হজ ব্যবস্থাপনা উন্নয়নের লক্ষ্যে আলেম-ওলামাদের সম্পৃক্ত করা হয়েছে। হজ এজেন্সিসমূহের কার্যক্রমকে সার্বক্ষণিকভাবে মনিটরিংয়ের ব্যবস্থা করা হয়েছে। এছাড়া হজ যাত্রীদের ইলেক্ট্রনিক হেলথ প্রোফাইল তৈরি করে সকল হজযাত্রীর স্বাস্থ্য সেবা নিশ্চিত করা হয়েছিল। হজ যাত্রীদের হজের সফরে করণীয় এবং ধর্মীয় বিধি-বিধান বিষয়ে প্রয়োজনীয় প্রশিক্ষণ প্রদান করায় এ বছর হজ যাত্রীদের হজ পালন অনেক সহজ হয়েছে।

গওহরডাঙ্গা কওমি মাদ্রাসা বোর্ডের চেয়ারম্যান ও গওহরডাঙ্গা মাদ্রাসার অধ্যক্ষ আল্লামা মুফতি রুহুল আমিনের সভাপতিত্বে এবং ইসলামিক ফাউন্ডেশনের গোপালগঞ্জ জেলা কার্যালয়ের উপ-পরিচালক আবু অবায়দা মোহাম্মদ মাস-উ-দুল হকের সঞ্চালনায় অনুষ্ঠিত সভায় আরো উপস্থিত ছিলেন গোপালগঞ্জের পুলিশ সুপার মোঃ সাইদুর রহমান, সদর উপজেলার সহকারী কমিশনার (ভূমি) মোঃ মাহবুবুল আলম, জেলা আওয়ামী লীগের সিনিয়র সহ-সভাপতি আলহাজ্ব শেখ মোঃ রুহুল আমিন, কাজুলিয়া মাদ্রাসার অধ্যক্ষ আলহাজ্ব আবুল কালাম।

#

আনোয়ার/ফারহানা/রফিকুল/সেলিম/২০১৯/১৯৪০ ঘণ্টা

তথ্যবিবরণী নম্বর : ৩৮৭৮

বাংলাদেশ এখন সাম্প্রদায়িক সম্প্রীতির আদর্শ রাষ্ট্র

--- ধর্ম প্রতিমন্ত্রী

গোপালগঞ্জ, ২৫ আশি^ন (১০ অক্টোবর) :

ধর্ম প্রতিমন্ত্রী আলহাজ এডভোকেট শেখ মোঃ আবদুল্লাহ বলেছেন, বাংলাদেশ এখন বিশ্বে সাম্প্রদায়িক সম্প্রীতির আদর্শ রাষ্ট্র। এ বছর হিন্দু সম্প্রদায়ের শারদীয় দুর্গাপূজা অত্যন্ত জাঁকজমক ও আনন্দঘন পরিবেশে উদ্যাপিত হয়েছে। অন্যান্য ধর্মীয় সম্প্রদায়ের অনুসারীরা তাদের উৎসবসমূহ যথাযোগ্য মর্যাদায় পালন করেছে।

প্রতিমন্ত্রী আজ গোপালগঞ্জ জেলা আইনজীবী সমিতি মিলনায়তনে জেলা আইনজীবী সমিতি আয়োজিত সংবর্ধনা অনুষ্ঠানে প্রধান অতিথির বক্তব্যে এসব কথা বলেন।

এ বছর বাংলাদেশের হজ ব্যবস্থাপনার ইতিহাসে সফলতম হজ ব্যবস্থাপনা উপহার দেয়ায় গোপালগঞ্জ জেলা আইনজীবী সমিতির সিনিয়র আইনজীবী, ধর্ম বিষয়ক মন্ত্রণালয়ের প্রতিমন্ত্রী ও বাংলাদেশ আওয়ামী লীগের ধর্ম বিষয়ক সম্পাদক আলহাজ এডভোকেট শেখ মোঃ আবদুল্লাহকে গোপালগঞ্জ জেলার আওয়ামী আইনজীবী সমিতির পক্ষ থেকে অভিনন্দন ও শুভেচ্ছা জানিয়ে এ সংবর্ধনা অনুষ্ঠানের আয়োজন করা হয়।

গোপালগঞ্জ জেলা আইজীবী সমিতির সাধারণ সম্পাদক আলহাজ জুলকদর রহমানের সঞ্চালনা ও জেলা আইজীবী সমিতির সভাপতি এডভোকেট মুন্সী আতিয়ার রহমানের সভাপতিত্বে অনুষ্ঠিত সংবর্ধনা সভায় আরো বক্তব্য রাখেন গোপালগঞ্জ জেলা ও দায়রা জজ, গোপালগঞ্জ জেলা পুলিশ সুপার, অতিরিক্ত জেলা ও দায়রা জজ, চিফ জুডিশিয়াল মেজিস্ট্রেট, অতিরিক্ত জেলা মেজিস্ট্রেট ও অতিরিক্ত জেলা প্রশাসক প্রমুখ।

সংবর্ধনা অনুষ্ঠানে ধর্ম প্রতিমন্ত্রীকে গোপালগঞ্জ জেলা আইনজীবী সমিতির সর্বস্তরের সদস্যদের পক্ষ থেকে ক্রেস্ট, সম্মাননা পত্র এবং পবিত্র কোরান শরিফ উপহার দেওয়া হয়।

#

আনোয়ার/মাহমুদ/রফিকুল/জয়নুল/২০১৯/১৯২৫ঘণ্টা

তথ্যবিবরণী নম্বর : ৩৮৭৭

**আবরার হত্যার ঘটনায় কূটনীতিকদের মন্তব্য অনভিপ্র্রেত**

**-- তথ্যমন্ত্রী**

ঢাকা, ২৫ আশ্বিন (১০ অক্টোবর) :

আবরার হত্যার ঘটনায় কূটনীতিকদের মন্তব্য অনভিপ্রেত, বলেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ। তিনি বলেন, ‘মার্কিন যুক্তরাষ্ট্রে প্রতিবছর অসংখ্য ছাত্র-ছাত্রী গুলিবিদ্ধ হয়ে হতাহত হয়, গত মাসেও এ ঘটনা ঘটেছে। যুক্তরাষ্ট্রে যখন স্কুলে গুলিবর্ষণে ছাত্র-ছাত্রীরা হতাহত হয়, পাকিস্তানে শিয়া মসজিদ পুড়িয়ে দেয়া হয়, তখন কি তারা সবসময় উদ্বেগ প্রকাশ করেন? বুয়েটে ছাত্র নিহত হবার ঘটনা আমাদের অভ্যন্তরীণ বিষয়। এ বিষয়ে বিদেশি কূটনীতিকদের মন্তব্য অনভিপ্রেত। যুক্তরাষ্ট্রে প্রতিবছর শত শত ছাত্র-ছাত্রী হতাহত হবার ঘটনায় আমি উদ্বিগ্ন।’

আজ দুপুরে রাজধানীর তোপখানা রোডে জাতীয় প্রেসক্লাবের তৃতীয় তলায় আব্দুস সালাম হলে চট্টগ্রাম বিভাগ সাংবাদিক ফোরাম-চবিসবক’র দ্বিবার্ষিক সাধারণ সভায় (২০১৭-২০১৯) প্রধান অতিথির বক্তৃতায় মন্ত্রী এসব কথা বলেন। শিক্ষা উপমন্ত্রী মহিবুল হাসান চৌধুরী সভায় বিশেষ অতিথির বক্তব্য রাখেন।

তথ্যমন্ত্রী বলেন, ‘কয়েকটি বিদেশি মিশন আবরার হত্যাকাণ্ডের পর উদ্বেগ প্রকাশ করেছে। মার্কিন   
যুক্তরাষ্ট্র-সহ আমাদের সকল উন্নয়ন সহযোগী রাষ্ট্রকে তাদের ধারাবাহিক সহযোগিতার জন্য ধন্যবাদ জানিয়েই বলতে চাই, এ বিষয়ে তাদের মন্তব্য অনভিপ্রেত।

তথ্যমন্ত্রী ড. হাছান মাহ্‌মুদ তার বক্তব্যে গণমাধ্যমকে রাষ্ট্রের চতুর্থ স্তম্ভ এবং সমাজের বিবেক তৈরির অন্যতম কাণ্ডারি হিসেবে উল্লেখ করার পাশাপাশি দুঃখ প্রকাশ করে বলেন, ‘প্রধানমন্ত্রীর সাম্প্রতিক ভারত সফরে সম্পাদিত চুক্তির বিষয়ে বিবিসি বাংলা অনলাইন-সহ কয়েকটি সংবাদ মাধ্যম অসত্য রিপোর্ট প্রকাশ করেছিল।’

মন্ত্রী বলেন, ‘বিদেশ থেকে আমদানিকৃত এবং চট্টগ্রামের ইস্টার্ন রিফাইনারিতে অশোধিত পেট্রোলিয়াম পরিশোধনের সময় উপজাত হিসেবে প্রাপ্ত এলপিজি বা তরল গ্যাস আমাদের ব্যবহারের পর উদ্বৃত্ত অংশ ভারতে রপ্তানি করবো, আর তারা লিখেছিল প্রাকৃতিক গ্যাস রপ্তানির কল্পিত সংবাদ। আবার, ভারত আমাদের নৌবাহিনীকে গ্রান্ট হিসেবে ২০টি রাডার দিচ্ছে, আর কিছু সংবাদ মাধ্যম লিখেছিল ভারত রাডার বসিয়ে চীনের ওপর নজরদারি করবে। এগুলো অসত্য সংবাদ, যা হলুদ সাংবাদিকতার পর্যায়ে পড়ে।’

মন্ত্রী বলেন, ‘মাননীয় প্রধানমন্ত্রী শেখ হাসিনা কোনো অন্যায়কে প্রশ্রয় দিচ্ছেন না। সমস্ত অন্যায়ের বিরুদ্ধে তিনি দল-মত নির্বিশেষে ব্যবস্থা নিচ্ছেন, যা অতীতে অন্য কেউ নেয়নি। দাবি তোলার আগেই বুয়েটের ন্যাক্কারজনক ঘটনায় সন্দেহভাজন সকলকে গ্রেপ্তার করা হয়েছে। প্রধানমন্ত্রীর নির্দেশে সমস্ত শিক্ষা প্রতিষ্ঠান তল্লাশি চালিয়ে অপরাধের সাথে যুক্তদের বিরুদ্ধে ব্যবস্থা নেয়া হবে। ১১ বছরের সরকারে অনুপ্রবেশকারী ঢুকেছে। এই আবর্জনা পরিষ্কার করতে আমরা বদ্ধপরিকর। ঠিক এ অবস্থাতেই বিএনপি’র কেউ কেউ ঘোলা পানিতে মাছ শিকারের অপচেষ্টা করছে, যা সফল হবে না।’

শিক্ষা উপমন্ত্রী বলেন, ‘আমার-আপনার হারানো সন্তানকে পুঁজি করে কোনো সুবিধাবাদীরা নোংরা রাজনীতি করবেন না, ক্ষমতায় যাওয়ার স্বপ্ন দেখবেন না, সফল হবেন না।’

চট্টগ্রাম বিভাগের ১১ জেলার সাংবাদিকদের এ সংগঠনের সভাপতি দৈনিক করতোয়ার বার্তা সম্পাদক মাহমুদুর রহমান খোকনের সভাপতিত্বে সভায় আরো বক্তব্য রাখেন ডিবিসি টিভি’র চেয়ারম্যান ইকবাল সোবহান চৌধুরী, ফোরামের মহাসচিব শাহীন উল ইসলাম চৌধুরী প্রমুখ।

#

আকরাম/মাহমুদ/সঞ্জীব/সেলিম/২০১৯/১৯১০ ঘণ্টা

তথ্যবিবরণী নম্বর : ৩৮৭৬

ভূমিকম্প মোকাবিলায় সুষ্ঠু পরিকল্পনা প্রণয়নে সরকার কাজ করছে

--- ত্রাণ প্রতিমন্ত্রী

ঢাকা, ২৫ আশি^ন (১০ অক্টোবর) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, ভূমিকম্প মোকাবিলায় সুষ্ঠু পরিকল্পনা প্রণয়নে সরকার কাজ করছে। এজন্য সব সংস্থার সমন্বিত উদ্যোগ ও প্রস্তুতি গ্রহণ অত্যন্ত জরুরি। নিকট অতীতে বাংলাদেশ বড় ধরনের ভূমিকম্প মোকাবিলা করেনি। তাই ভূমিকম্প মোকাবিলায় কী করণীয় সে বিষয়ে সম্যক ধারণা এবং অধিকতর সচেতনতা থাকা প্রয়োজন। ভৌগোলিক অবস্থান ও জলবায়ু পরিবর্তনের কারণে বাংলাদেশ প্রতিনিয়ত নানা ধরনের দুর্যোগের মুখোমুখি হয়। এসব দুর্যোগ মোকাবিলায় ও সম্ভাব্য ক্ষয়ক্ষতি কমিয়ে আনতে নিয়মিত মহড়া ও পূর্ব প্রস্তুতির কোনো বিকল্প নেই।

প্রতিমন্ত্রী আজ ঢাকায় উত্তরাতে মাসকট প্লাজায় আন্তর্জাতিক দুর্যোগ প্রশমন দিবস ২০১৯ উপলক্ষে ভূমিকম্প ও অগ্নিকা-ে সচেতনতামূলক মহড়ায় প্রধান অতিথির বক্তৃতায় এসব কথা বলেন। অনুষ্ঠানে আরো বক্তৃতা করেন দুর্যোগ ব্যবস্থাপনা ও ত্রাণ মন্ত্রণালয়ের সিনিয়র সচিব মোঃ শাহ্ কামাল।

প্রতিমন্ত্রী বলেন, ভূমিকম্প পরবর্তী দুর্যোগ মোকাবিলায় সরকার সশস্ত্র বাহিনী, সিটি কর্পোরেশন এবং বাংলাদেশ ফায়ার সার্ভিস ও সিভিল ডিফেন্সকে উদ্ধার সরঞ্জামাদি প্রদান করছে। আরো ১ হাজার ৭শ’ কোটি টাকার আধুনিক যন্ত্রপাতি ক্রয়ের উদ্যোগ গ্রহণ করা হয়েছে। ভবিষ্যতে ভূমিকম্প মোকাবিলার প্রস্তুতিতে সরকারের প্রধান লক্ষ্য হবে ভূমিকম্প সহনীয় ভবন নির্মাণ, দুর্বল ভবনগুলোকে রক্ষণাবেক্ষণ এবং নতুন ভবন নির্মাণে অবশ্যই যাতে বিল্ডিং কোড অনুসরণ করা হয় সেই পদক্ষেপ গ্রহণ করা।

#

সেলিম/মাহমুদ/রফিকুল/জয়নুল/২০১৯/১৯১৫ঘণ্টা

তথ্যবিবরণী নম্বর : ৩৮৭৫

**মানসিক স্বাস্থ্য ও প্রতিবন্ধিতাকে প্রাথমিক স্বাস্থ্যসেবা হিসাবে অন্তর্ভুক্ত করেছে সরকার**

**--- মহিলা ও শিশু বিষয়ক প্রতিমন্ত্রী**

ঢাকা, ২৫ আশি^ন (১০ অক্টোবর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, সরকার মানসিক স্বাস্থ্য ও প্রতিবন্ধীতাকে প্রাথমিক স্বাস্থ্যসেবা হিসাবে অন্তর্ভুক্ত করেছে। মানসিক স্বাস্থ্যের উন্নয়নের মাধ্যমে বাংলাদেশ থেকে আত্মহত্যা রোধ করা সম্ভব।

বিশ্ব মানসিক স্বাস্থ্য দিবস উপলক্ষে আজ ঢাকায় সিরডাপ মিলনায়তনে ‘মানসিক স্বাস্থ্যের উন্নয়ন ও আত্মহত্যা প্রতিরোধ’ শীর্ষক সেমিনারে প্রধান অতিথির বক্তব্যে প্রতিমন্ত্রী এসব কথা বলেন। মহিলা ও শিশু বিষয়ক মন্ত্রণালয়ের ন্যাশনাল ট্রমা কাউন্সেলিং সেন্টার, ঢাকা বিশ্ববিদ্যালয়ের ক্লিনিক্যাল সাইকোলজি বিভাগ এবং বাংলাদেশ ক্লিনিক্যাল সাইকোলজি সোসাইটির যৌথ উদ্যোগে বিশ্ব মানসিক স্বাস্থ্য দিবস উদ্যাপন করা হচ্ছে।

প্রতিমন্ত্রী বলেন, প্রধানমন্ত্রী শেখ হাসিনা জাতিসংঘ সাধারণ পরিষদের অধিবেশনে মানসিক স্বাস্থ্য ও প্রতিবন্ধিতাকে প্রাথমিক স্বাস্থ্যসেবা হিসাবে গণ্য কারার আহ্বান জানিয়েছেন। বর্তমান সরকার মানসিক স্বাস্থ্যসেবাকে মানুষের দোরগোড়ায় পৌঁছে দিতে এবং মানসিক রোগে আক্রান্ত ব্যক্তির অধিকার ও সুযোগের সমতা বিধানে বদ্ধপরিকর। এজন্য ২০১৩ সালে প্রতিবন্ধী অধিকার ও সুরক্ষা আইন সংশোধন এবং ২০১৮ সালে মানসিক স্বাস্থ্য আইন প্রণয়ন করা হয়েছে।

সেমিনারে সভাপতিত্ব করেন মহিলা ও শিশু বিষয়ক মন্ত্রণালয়ের সচিব কামরুন নাহার। মূল আলোচক ছিলেন ঢাকা বিশ্ববিদ্যালয়ের সাইকোলজি বিভাগের চেয়ারপারসন মোছাম্মৎ নাজমা খাতুন, স্বাগত বক্তব্য দেন ড. আবুল হোসেন। বিশেষ অতিথি হিসাবে ছিলেন ইস্টার্ন ইউনিভার্সিটির উপাচার্য অধ্যাপক সহিদ আকতার হুসাইন ও বাংলাদেশ ক্লিনিক্যাল সাইকোলজি সোসাইটির সাধারণ সম্পাদক মোঃ জহির উদ্দিন।

#

আলমগীর/ফারহানা/সঞ্জীব/জয়নুল/২০১৯/১৯১০ঘণ্টা

তথ্যবিবরণী নম্বর : ৩৮৭৪

১৫ ডিসেম্বরের মধ্যে অবৈধ ডিটিএইচ সংযোগ বন্ধ করতে হবে

ঢাকা, ২৫ আশ্বিন (১০ অক্টোবর) :

সরকার আগামী ১৫ ডিসেম্বরের মধ্যে অবৈধ ডিটিএইচ সংযোগ বন্ধ করার জন্য সংশ্লিষ্ট ব্যক্তি বা প্রতিষ্ঠানের প্রতি নির্দেশ দিয়েছে।

তথ্য মন্ত্রণালয় সূত্রে আজ জানানো হয়, নির্দিষ্ট এ সময়ের মধ্যে অবৈধ ডিটিএইচ সংযোগ বিচ্ছিন্ন করা না হলে সংশ্লিষ্ট ব্যক্তি বা প্রতিষ্ঠানের বিরুদ্ধে আইনানুগ ব্যবস্থা গ্রহণ করা হবে।

#

মাহমুদ/সঞ্জীব/আব্বাস/২০১৯/১৮১৬ ঘণ্টা

তথ্যবিবরণী নম্বর : ৩৮৭৩

**আন্তর্জাতিক কন্যা শিশু দিবসে রাষ্ট্রপতির বাণী**

ঢাকা, ২৫ আশ্বিন (১০ অক্টোবর) :

রাষ্ট্রপতি মোঃ আবদুল হামিদ আন্তর্জাতিক কন্যা শিশু দিবস - ২০১৯ উপলক্ষে নিম্নোক্ত বাণী প্রদান করেছেন :

“‘কন্যা শিশুর অগ্রযাত্রা, দেশের জন্য নতুন মাত্রা’ - এ প্রতিপাদ্যকে সামনে রেখে নানা কর্মসূচির মধ্য দিয়ে আন্তর্জাতিক কন্যা শিশু দিবস - ২০১৯ উদ্যাপিত হচ্ছে জেনে আমি আনন্দিত। দিবসটি উপলক্ষে দেশের সকল কন্যা শিশুর প্রতি রইল আমার আন্তরিক স্নেহ ও ভালোবাসা।

আজকের কন্যা শিশু আগামী দিনের নারী। তাই প্রতিটি কন্যা শিশুর অধিকার ও নিরাপত্তা নিশ্চিত করা আমাদের কর্তব্য। বর্তমান সরকার কন্যা শিশুদের উন্নয়নে অত্যন্ত আন্তরিক। কন্যা শিশুদের কল্যাণে বিশেষ করে তাদের শিক্ষা, স্বাস্থ্য ও পুষ্টি নিশ্চিত করতে বিভিন্ন পদক্ষেপ গ্রহণ করা হয়েছে। বর্তমানে উচ্চ মাধ্যমিক পর্যন্ত মেয়েদের বিনা বেতনে অধ্যয়ন-সহ শিক্ষা উপবৃত্তি প্রদান করা হচ্ছে। ফলে মেয়েদের শিক্ষার হার বেড়েছে, বাল্যবিবাহ ও যৌতুকের হার কমে এসেছে। লেখাপড়ার পাশাপাশি মেয়েরা খেলাধুলা ও সাংস্কৃতিক কর্মকাণ্ডে যুক্ত হয়ে ঈর্ষণীয় সফলতা প্রদর্শন করছে। বাংলাদেশের এসব পদক্ষেপ বহির্বিশ্বেও প্রশংসিত হচ্ছে।

নারীর সার্বিক অগ্রযাত্রা নিশ্চিত করতে বাল্য বিবাহ, যৌতুক, ইভটিজিং প্রতিরোধ-সহ সামাজিক ও পারিবারিক বৈষম্য ও নির্যাতন থেকে কন্যা শিশুদের সুরক্ষিত রাখতে হবে। আন্তর্জাতিক কন্যা শিশু দিবস উদ্যাপনের মাধ্যমে এ বিষয়ে সাধারণ জনগণের মাঝে সচেতনতা সৃষ্টি হবে। আমি কন্যা শিশুদের সার্বিক সুরক্ষা ও উন্নয়নে সরকারের পাশাপাশি ব্যক্তি-প্রতিষ্ঠান সর্বোপরি সমাজ ও পরিবারকে এগিয়ে আসার আহ্বান জানাচ্ছি।

আমি ‘আন্তর্জাতিক কন্যা শিশু দিবস - ২০১৯’ উপলক্ষে গৃহীত সকল কর্মসূচির সার্বিক সাফল্য কামনা করি।

খোদা হাফেজ, বাংলাদেশ চিরজীবী হোক।”

#

মাহমুদ/সঞ্জীব/সেলিম/২০১৯/১৭১০ ঘণ্টা

তথ্যবিবরণী                                                                                                                     নম্বর : ৩৮৭২

**ভূমি সেবা হটলাইন ১৬১২২ চালু**

ঢাকা, ২৫ আশ্বিন (১০ অক্টোবর) :

‘স্বচ্ছ, দক্ষ, আধুনিক, জবাবদিহিতামূলক ও টেকসই ভূমি ব্যবস্থাপনার মাধ্যমে ভূমির সর্বোচ্চ ব্যবহার এবং ভূমি সংক্রান্ত জনবান্ধব সেবা নিশ্চিতকরণ সরকারের লক্ষ্য। ভূমি সেবা সহজীকরণ ও ভূমি সংক্রান্ত দুর্নীতি প্রতিরোধের লক্ষ্যে ভূমি সেবা হটলাইন ১৬১২২ প্রতিষ্ঠা করা হয়েছে।’

আজ ঢাকায় সিরডাপ আন্তর্জাতিক সম্মেলন কেন্দ্রে ভূমি সেবা হটলাইন ১৬১২২ উদ্বোধনকালে ভূমিমন্ত্রী সাইফুজ্জামান চৌধুরী এ কথা বলেন। ভূমি সচিব মোঃ মাক্ছুদুর রহমান পাটওয়ারী বিশেষ অতিথি হিসেবে উপস্থিত ছিলেন।

ভূমিমন্ত্রী বলেন, হটলাইনে কল করে সহজেই সেবাপ্রার্থীগণ ভূমি বিষয়ক বিভিন্ন সমস্যার সমাধানের পাশাপাশি ভূমি সেবা গ্রহীতাগণ ভূমি সেবা সংক্রান্ত প্রয়োজনীয় তথ্য ও পরামর্শসহ দেশে বিদ্যমান ভূমি সংক্রান্ত আইন ও বিধিবিধান সম্পর্কে জানতে পারবেন।

অনুষ্ঠানে অন্যান্যদের মধ্যে উপস্থিত ছিলেন ভূমি মন্ত্রণালয় সম্পর্কিত সংসদীয় স্থায়ী কমিটির সদস্য উম্মে ফাতেমা নাজমা বেগম, ভূমি আপিল বোর্ডের চেয়ারম্যান মোঃ আবদুল হান্নান, ভূমি সংস্কার বোর্ডের চেয়ারম্যান উম্মুল হাছনা, ভূমি রেকর্ড ও জরিপ অধিদপ্তরের মহাপরিচালক মোঃ তসলীমুল ইসলাম।

অনুষ্ঠানে ভূমি সেবা হটলাইন ১৬১২২ এর কার্যপ্রণালী সচিত্র উপস্থাপন তুলে ধরা হয়।

প্রধানমন্ত্রী শেখ হাসিনার বিশেষ উদ্যোগ ‘ডিজিটাল বাংলাদেশ’ এর আওতায় স্থাপিত ভূমি সেবা হটলাইন ১৬১২২ এর কার্যক্রম প্রতি কর্মদিবসে সকাল ৯টা হতে বিকেল ৫টা পর্যন্ত চলবে। হটলাইন সেবা পেতে নিয়মিত কল চার্জ প্রযোজ্য হবে। হটলাইনের মাধ্যমে জরুরি অভ্যন্তরীণ যোগাযোগ, দ্রুততম সময়ের মধ্যে অভিযোগ নিষ্পত্তি ও সেবাগ্রহীতার নিকট হতে অভিযোগ গ্রহণ করা হবে। হটলাইন ব্যবহারকারীর নাম, ঠিকানা বা পরিচয় কোনও অবস্থাতেই প্রকাশ করা হবে না। ল্যান্ড সার্ভিস হটলাইন সিস্টেমটি জাতীয় ভূমি তথ্য ও সেবা কাঠামোর (জমি) সাথে একীভূত।

হটলাইনে পাওয়া সমস্যার বিষয়গুলো সরাসরি ভূমি সংস্কার বোর্ডের চেয়ারম্যান, ভূমি আপিল বোর্ডের চেয়ারম্যান, মহাপরিচালক ভূমি জরিপ অধিদপ্তর ছাড়াও বিভাগীয় কমিশনার ও জেলা প্রশাসকদের জানানো হবে। ভূমিমন্ত্রী ও ভূমি সচিব হটলাইনে প্রাপ্ত অভিযোগের বিষয়গুলো পর্যবেক্ষণ করতে পারবেন। কলসেন্টারটি মন্ত্রণালয়ের নিয়ন্ত্রণাধীন থাকবে। হটলাইন কার্যক্রম সুষ্ঠু ভাবে সম্পাদনের উদ্দেশ্যে 'হটলাইন (১৬১২২) নির্দেশিকা' প্রণয়ন করা হয়েছে। ভূমি সেবা হটলাইন সম্পর্কিত ওয়েবপেজ ‘অভিযোগ প্রতিকার ব্যবস্থাপনা’ (hotline.land.gov.bd)।

#

অনসূয়া/পরীক্ষিৎ/আব্বাস/২০১৯/১৬৫৪ ঘণ্টা

তথ্যবিবরণী নম্বর : ৩৮৭১

**টোকিওতে প্রবাসী কল্যাণ মন্ত্রী**

**সরকার বিভিন্ন দেশে নিরাপদ অভিবাসন নিশ্চিতে পদক্ষেপ নিয়েছে**

টোকিও (জাপান), (১০ অক্টোবর) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমেদ বলেছেন, জাপানে বাংলাদেশের দক্ষ কর্মীদের জন্য উজ্জ্বল সম্ভাবনা রয়েছে। বাংলাদেশ সরকার জাপানসহ বিশ্বের বিভিন্ন দেশে নিরাপদ অভিবাসন নিশ্চিতকরণ ও মানবসম্পদ ব্যবস্থাপনায় নানাবিধ পদক্ষেপ গ্রহণ করেছে।

আজ টোকিওর তাকানাওয়ায় অবস্থিত গ্রান্ড প্রিন্স হোটেলে বাংলাদেশের মানবসম্পদ উন্নয়ন বিষয়ক এক সেমিনারে প্রধান আলোচকের বক্তৃতায় মন্ত্রী এ কথা বলেন। টোকিওস্থ বাংলাদেশ দূতাবাস, জাপান বাংলাদেশ কমিটি ফর কমার্শিয়াল এন্ড ইকোনমিক কো-অপারেশন, জাপান চেম্বার অভ্ কমার্স এন্ড ইন্ডাস্ট্রিজ এবং ন্যাশনাল ফেডারেশন অফ স্মল বিজনেস অ্যাসোসিয়েশন এর সহযোগিতায় আই এম জাপান এই সেমিনারের আয়োজন করে।

অনুষ্ঠানে অন্যান্যের মধ্যে জাপানে নিযুক্ত বাংলাদেশের রাষ্ট্রদূত রাবাব ফাতিমা, আই এম জাপান কোম্পানির প্রেসিডেন্ট সাদানোরি সাকামোতো, আই এম জাপানের প্রধান নির্বাহী কর্মকর্তা কিয়োই  ইয়ানাগিসাওয়া, মাচিদা হাসপাতালের প্রধান পরিচালক কেইসুকে ইরাকোসহ জাপানে কর্মরত বাংলাদেশি টেকনিক্যাল ইন্টার্নগণ সেমিনারে বক্তৃতা করেন।

জাপান ও বাংলাদেশের মধ্যে বিদ্যমান গভীর সম্পর্কের কথা তুলে ধরে মন্ত্রী বলেন, বাংলাদেশ আজ উন্নয়নের মহাসড়কে ধাবমান আর আমাদের এই উন্নয়নের সক্রিয় অংশীদার জাপান। বাংলাদেশি কর্মীগণ দক্ষ, কর্মঠ ও মেধাবী এ কথা উল্লেখ করে জাপানের প্রতিষ্ঠানে কর্মী নিয়োগের সময় বাংলাদেশিদের অগ্রাধিকার দেওয়ার জন্য জাপানি প্রতিষ্ঠানের কর্ণধার ও প্রতিনিধিদের প্রতি  তিনি আহ্বান জানান।

 অনুষ্ঠানে জাপানের প্রায় এক হাজার  প্রতিষ্ঠানের প্রতিনিধি উপস্থিত ছিলেন।

#

শিপলু জামান/অনসূয়া/পরীক্ষিৎ/কুতুব/২০১৯/১৬২০ ঘণ্টা

তথ্যবিবরণী নম্বর : ৩৮৭০

**রাহগির আলমাহি এরশাদ এর শপথ গ্রহণ**

ঢাকা, ২৫ আশ্বিন (১০ অক্টোবর) :

একাদশ জাতীয় সংসদের রংপুর-৩ আসনে উপ-নির্বাচনে নবনির্বাচিত সংসদ সদস্য রাহগির আলমাহি এরশাদ এর শপথ অনুষ্ঠান আজ সংসদ ভবনে অনুষ্ঠিত হয়। বাংলাদেশ জাতীয় সংসদের স্পিকার ড. শিরীন শারমিন চৌধুরী নবনির্বাচিত সংসদ-সদস্যকে শপথ বাক্য পাঠ করান।

জাতীয় সংসদের সিনিয়র সচিব ড. জাফর আহমেদ খান শপথ অনুষ্ঠান পরিচালনা করেন।  
  
 এ সময় জাতীয় সংসদের ডেপুটি স্পিকার ফজলে রাব্বী মিয়া এমপি, বিরোধীদলীয় নেতা রওশন এরশাদ, হুইপ ইকবালুর রহিম, হুইপ আতিউর রহমান আতিক, হুইপ মোঃ সামশুল হক, পররাষ্ট্র মন্ত্রণালয় সম্পর্কিত সংসদীয় স্থায়ী কমিটির সভাপতি ফারুক খান, দুর্যোগ ব্যবস্থাপনা ও ত্রাণ মন্ত্রণালয় সম্পর্কিত সংসদীয় স্থায়ী কমিটির সভাপতি এ বি তাজুল ইসলাম, শ্রম ও কর্মসংস্থান মন্ত্রণালয় সম্পর্কিত সংসদীয় কমিটির সভাপতি মুজিবুল হক চুন্নু, ফখরুল ইমাম, মাসুদ উদ্দিন চৌধুরী এবং সৈয়দা জাকিয়া নূর উপস্থিত ছিলেন।

জাতীয় পার্টির প্রতিষ্ঠাতা ও সাবেক রাষ্ট্রপতি হুসেইন মুহম্মদ এরশাদের মৃত্যুতে শূন্য হওয়া রংপুর ৩ আসনে গত শনিবার উপ নির্বাচন অনুষ্ঠিত হয়।

#

তারিক মাহমুদ/অনসূয়া/পরীক্ষিৎ/কুতুব/২০১৯/১৫৫৩ ঘণ্টা

তথ্যবিবরণী নম্বর : ৩৮৬৯

**যুবঋণ বৃদ্ধির উদ্যোগ গ্রহণ করেছে সরকার**

- যুব ও ক্রীড়া প্রতিমন্ত্রী

ঢাকা, ২৫ আশ্বিন (১০ অক্টোবর) :

যুব ও ক্রীড়া প্রতিমন্ত্রী মোঃ জাহিদ আহসান রাসেল বলেছেন, যুবসমাজ দেশের মূল্যবান সম্পদ। বর্তমানে দেশের প্রায় এক-তৃতীয়াংশ যুবশক্তি। ভিশন ২০২১ ও ভিশন ২০৪১ এর উন্নত বাংলাদেশ এবং জাতিসংঘ ঘোষিত এসডিজি'র লক্ষ্যমাত্রা অর্জনে বিশাল এই যুবশক্তিকে কাজে লাগাতে হবে। এই যুবশক্তিকে প্রয়োজনীয় প্রশিক্ষণ প্রদান ও সহজ শর্তে ঋণ প্রদান করে আত্মকর্মসংস্থান সৃষ্টির লক্ষ্যে কাজ করে যাচ্ছে সরকার। ইতোমধ্যে যুব উন্নয়ন অধিদপ্তর থেকে প্রায় ৬০ লক্ষ যুবককে প্রশিক্ষণ প্রদান করা হয়েছে।  প্রশিক্ষিত যুবকদের আত্মকর্মসংস্হানের লক্ষ্যে যুব ঋণ প্রদান করা হচ্ছে। বর্তমানে ১ লক্ষ টাকা করে ঋণ প্রদান করা হয়। ঋণের পরিমাণ বৃদ্ধিতে আমরা কাজ করছি। পাশাপাশি ঋণ প্রদানের নীতিমালাও শিথিল করা হবে।

তিনি গতকাল মুন্সিগঞ্জের লৌহজং উপজেলায় বাস্তবায়নাধীন বিভিন্ন যুব উন্নয়ন কার্যক্রম পরিদর্শনকালে এসব কথা বলেন।

প্রধানমন্ত্রীর ঘোষণার সাথে একাত্মতা ঘোষণা করে প্রতিমন্ত্রী বলেন, ২০৩০ সালের মধ্যে ৩ কোটি কর্মসংস্থান সৃষ্টির লক্ষ্যে কাজ করে যাচ্ছে সরকার। সরকারের যুব-বান্ধব সহায়তার সুযোগ নিয়ে সফল উদ্যোক্তা হবার জন্য বেকার যুবকদের প্রতি তিনি আহ্বান জানান।

প্রতিমন্ত্রী লৌহজং উপজেলার যুব উন্নয়ন অধিদপ্তর থেকে প্রশিক্ষণপ্রাপ্ত বিভিন্ন সফল আত্মকর্মীর খামার পরিদর্শন এবং মতবিনিময় করেন। এসময় যুব উন্নয়ন অধিদপ্তরের মহাপরিচালক ফারুক আহমেদ উপস্থিত ছিলেন।

#

আরিফ/অনসূয়া/পরীক্ষিৎ/জুলফিকার/আসমা/২০১৯/১৩৩০ ঘণ্টা

তথ্যবিবরণী নম্বর : ৩৮৬৮

**স্ক্রল আকারে প্রচারের জন্য**

সকল ইলেকট্রনিক মিডিয়া

ঢাকা, ২৫ আশ্বিন (১০ অক্টোবর) :

সকল ইলেক্ট্রনিক মিডিয়ায় নিম্নোক্ত বিষয়টি স্ক্রল আকারে প্রচার করার জন্য অনুরোধ করা হলো :

৯-১৫ অক্টোবর ২০১৯ শিশু অধিকার সপ্তাহ উদ্‌যাপিত হচ্ছে। এ বছর নিম্নোক্ত প্রতিপাদ্য নির্ধারণ করা হয়েছে -

“আজকের শিশু আনবে আলো

বিশ্বটাকে রাখবে ভালো”

#

সুলতানা/অনসূয়া/আসমা/২০১৯/১৩২০ ঘণ্টা

তথ্যবিবরণী নম্বর : ৩৮৬৭

**আন্তর্জাতিক কন্যা শিশু দিবসে প্রধানমন্ত্রীর বাণী**

ঢাকা, ২৫ আশ্বিন (১০ অক্টোবর) :

প্রধানমন্ত্রী শেখ হাসিনা আন্তর্জাতিক কন্যা শিশু দিবসউপলক্ষে নিম্নোক্ত বাণী প্রদান করেছেন :

“আন্তর্জাতিক কন্যা শিশু দিবস-২০১৯ পালন উপলক্ষে বাংলাদেশের সকল কন্যা শিশুকে আমার আন্তরিক শুভেচ্ছা ও স্নেহাশীষ জানাই। আন্তর্জাতিক কন্যা শিশু দিবসের এবারের প্রতিপাদ্য ‘কন্যা শিশুর অগ্রযাত্রা, দেশের জন্য নতুন মাত্রা’ বর্তমান প্রেক্ষাপটে অত্যন্ত যুগোপযোগী হয়েছে।

বাংলাদেশের মোট জনসংখ্যার ৪৫ শতাংশ শিশু, যাদের ৪৮ শতাংশই কন্যা শিশু। এ বিপুল সংখ্যক কন্যা শিশুর যথাযথ বিকাশ নিশ্চিত করা গেলে দেশের অগ্রযাত্রায় এক নতুন মাত্রা যোগ হবে।

বর্তমান সরকার নারী ও কন্যা শিশুদের ক্ষমতায়ন এবং তাদের প্রতি সকল প্রকার সহিংসতা ও বৈষম্য দূর করতে নিরলসভাবে কাজ করে যাচ্ছে। কন্যা শিশুদের কল্যাণে আমরা অবৈতনিক শিক্ষা ও উপবৃত্তির প্রবর্তন, বিনামূল্যে বই বিতরণ এবং নারী শিক্ষকদের সংখ্যা বৃদ্ধিসহ বিভিন্ন কর্মসূচি বাস্তবায়ন করছি। সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান ১৯৭৪ সালে বাংলাদেশে ‘শিশু আইন’ প্রণয়ন করেন। বাংলাদেশ জাতিসংঘের শিশু অধিকার সনদের অন্যতম অনুস্বাক্ষরকারী দেশ। আমরা জাতীয় শিশুনীতি ২০১১ প্রণয়ন করেছি। নারী ও শিশু নির্যাতন (দমন) আইন-২০০০-এ নতুন ধারা সংযোজন এবং যুগোপযোগী বাল্যবিবাহ নিরোধ আইন প্রণয়ন করা হয়েছে।

আমাদের গৃহীত এসব পদক্ষেপের ফলে বাল্যবিবাহ উল্লেখযোগ্য হারে হ্রাস পেয়েছে। বিদ্যালয়ে ছাত্রী ভর্তির হার বৃদ্ধি পেয়েছে। ক্রীড়াঙ্গনেও আমাদের মেয়েরা সাফল্যের স্বাক্ষর রাখছে। বাংলাদেশের মেয়েরা সর্বশেষ এশিয়া কাপ ক্রিকেটে চ্যাম্পিয়ন, ২০১৫ সালে এএফসি অনূর্ধ্ব-১৪ নারী ফুটবল টুর্নামেন্টে চ্যাম্পিয়ন এবং ২০১৭ সালে ভুটানে অনুষ্ঠিত সাফ অনূর্ধ্ব-১৫ নারী ফুটবল চ্যাম্পিয়নশিপে রানার্সআপ হওয়ার গৌরব অর্জন করেছে।

আমার বিশ্বাস, কন্যা শিশুদের অধিকার নিশ্চিত করা গেলে তারা সরকারের রূপকল্প-২০২১ ও ২০৪১ বাস্তবায়নের মাধ্যমে জাতির পিতা বঙ্গবন্ধু শেখ মুজিবুর রহমানের স্বপ্নের ‘সোনার বাংলাদেশ’ গড়ে তোলার ক্ষেত্রে গুরুত্বপূর্ণ অবদান রাখতে সক্ষম হবে।

আমি আন্তর্জাতিক কন্যা শিশু দিবস-২০১৯ উপলক্ষে আয়োজিত সকল কর্মসূচির সার্বিক সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক”

#

ইমরুল/অনসূয়া/জুলফিকার/জসীম/আসমা/২০১৯/১০০০ ঘণ্টা